Morten Helveg Petersen (RV), 2007-05-15:
Allerførst vil jeg også gerne benytte denne anledning til at kvittere for det store og flotte arbejde, som danske soldater yder i verdens brændpunkter og også har ydet i Irak.
Krigen startede på en løgn, og krigen slutter på en løgn – så kontant kan man trække den danske Irakpolitik op.
Krigen startede på en løgn om masseødelæggelsesvåben og forbindelser til Al-Qaeda, og krigen slutter på en løgn om, at sikkerhedssituationen er blevet bedre.
Beslutningen om at trække de danske soldater hjem fra Basra er rigtig.
Regeringens kursændring kommer desværre for sent.
Irak er på randen af kaos, og kun irakerne selv kan skabe varige politiske løsninger.
Derfor skal vi støtte den langsigtede genopbygning i stedet for at patruljere.
Regeringens beslutningsforslag følger i hovedtræk den plan, som Det Radikale Venstre og Socialdemokraterne lancerede under navnet »Hjælp til selvhjælp« for efterhånden 2 år siden, og det er i virkeligheden trist, at det har taget så lang tid at indse det.
Bedre sent end aldrig
, fristes man til at sige.
Men regeringen siger, at planerne er holdt, at det er blevet sikrere og bedre, men virkeligheden er, at Bushs plan var forfejlet fra starten, og at Danmark gik med på den.
Irak er på kanten, for ikke at sige midt i en borgerkrig.
Rapporten fra Baker-Hamilton slår fast, at uden en helt ny plan vil Irak være fortabt.
Siden FN gav mandat til den internationale militære tilstedeværelse i Irak, har Det Radikale Venstre forsøgt konstruktivt at hjælpe irakerne og den danske regering.
Vi fremlagde således allerede i starten af 2005 sammen med Socialdemokraterne en plan for en ny Irakpolitik.
Fokus var her på tilbagetrækning af den danske bataljon, øget træning af irakiske sikkerhedsstyrker og civil genopbygning.
Vi foreslog samtidig, at soldater fra Irak kunne flyttes til en styrkelse af bidraget i Afghanistan.
Og det virker jo næsten, som om regeringen har brugt den mellemliggende periode på at nærlæse det gamle forslag.
I juli måned 2006 fulgte vi op med en plan for Danmarks civile engagement i Irak, efter soldaterne måtte være taget hjem.
I dette såkaldte irakiske initiativ fokuserede vi særlig på støtte til Iraks centralregering og genopbygningsindsatsen.
Målet for Det Radikale Venstre er at støtte opbygningen af centrale irakiske samfundsstrukturer.
Stærke statsfunktioner er forudsætningen for de politiske løsninger, der er eneste vej ud af det irakiske kaos.
Kun irakerne selv kan skabe fred, men vi skal hjælpe til.
Det Radikale Venstre er med i aftalen, der ligger til grund for dette beslutningsforslag.
Samtidig blev vi enige med regeringen om en forståelse for, at de irakiske tolke skal hjælpes.
De sætter livet på spil i en farlig mission.
Disse tolke hjælper danske soldater i livsfarlige opgaver.
Derfor skal tolkene hjælpes individuelt, og vi forventer, at udenrigsministeren i dag her fra talerstolen bekræfter denne forståelse mellem regeringen, Socialdemokraterne og Det Radikale Venstre.
Og på denne baggrund kan Det Radikale Venstre støtte beslutningsforslaget om tilbagetrækning fra Irak.
Vi vil også gerne benytte lejligheden til at sige til ministeren – eller ministrene – at i fald det kan lade sig gøre før den 1. august, så er vi også med på det.